Празасяданыя (Маякоўскі/Суніца)
Яшчэ і світанне не прыйдзе як след,
І дзень не пачнецца новы —
хто ў галоў,
хто ў ком,
хто ў паліт,
хто ў асвет,
разыходзіцца народ па ўстановах.

Зойдзеш ў будынак нікім не заўважаны —
слепіць спраў папяровых мігценне...
Забраўшы з поўсотню іх —
самыя важныя! —
разыходзяцца служачыя на пасяджэнні.

Заявішся:
"Ці не могуць аудыенцыю даць?
Хаджу я здаўна і штодзённа".
"Таварыш Іван Ваныч пайшлі засядаць —
Аб'яднанне Тэа і Гукона".

Скалясуеш сто лесвіц.
Аж свет не мілы.
Зноў:
"Праз гадзіну сказалі зайсці вам.
Засядаюць: —
Купля пляшкі чарніла
Губкааператывам".
Праз гадзіну-ж:
няма ўжо і сакратара
і знік справавод —
гола!
Усе да 22-х год
на пасяджэнні комсамола.

Гледзячы ў ноч, лезу старанна
на верхні паверх семпаверхага дома.
"Прышоў таварыш Іван Ваныч?" —
"На пасяджэнні А-бэ-вэ-гэ-дэ-е-жэ-зэ-кома".

Разлютаваны,
на пасяджэнне
ўрываюся лавінай,
дзікімі праклёнамі свет увесь лаю.
Аж бачу:
сядзяць людзей палавіны.
Што за чорт!?
Дзе-ж палавіна другая?
"Зарэзалі!
Забілі!"
Кручуся, аж змок.
Да непрытомнасці страшны малюнак уразіў.
Ды чую
Спакойны сакратара галасок:
"Яны на двух пасяджэннях адразу.
За дзень
пасяджэнняў на дваццаць
трэба справіцца нам.
Міжволі прыходзіцца разарвацца!
Да пояса тут,
а ўсё іншае
там".

З турботаў не спіцца.
А ўжо відно.
Марай такой сустракаю дзень я:
"О, хоць-бы
яшчэ
пасяджэнне адно
пра выкараненне ўсіх пасяджэнняў!"

Зноскі

Рэдакцыя 1938 году 
Паводле выдання: Маякоўскі, У. У. Выбраныя творы / В. В. Маякоўскі. - Мн. : Дзяржвыд Беларусі. Дзіцячая літ., 1938. - 128 с.

Вершы Уладзіміра Маякоўскага
Пераклады Рыгора Суніцы
Пераклады з рускай мовы
Творы 1922 года

ru:Прозаседавшиеся (Маяковский)